Pia Kristensen (DF), 2004-12-01:
Jeg kunne jo godt have stillet en masse spørgsmål til fru Grete Schødts, hvis jeg havde haft lyst til det,
men jeg tror ikke, det hjælper noget, for Dansk Folkeparti og Socialdemokraterne er så vildt uenige om, hvorvidt den her ældrecheck er en god ting eller en dårlig ting.
Dansk Folkeparti fastholder, at det er en god ting, og vi er meget glade for, at det er lykkedes for os at få lanceret denne her ældrecheck.
Fru Grete Schødts sagde, at det nu er tredje gang, Dansk Folkeparti har indflydelse på, at der afsættes penge til en ældrecheck, og at der måske også kommer en fjerde og en femte gang.
Til det kan jeg kun sige, at det håber jeg så sandelig der gør, for vi vil fortsat arbejde på, at der skal sættes flere penge af til checken.
Vi vil gerne op på et beløb, der hedder 2 mia. kr., for så er vi nemlig ved det punkt, som var vores udgangspunkt, da vi startede forhandlingen om en ældrecheck, at så giver det virkelig penge til de allerdårligst stillede; det gør det i øvrigt i forvejen, fordi ældrechecken er målrettet de økonomisk allerdårligst stillede pensionister.
Som sagt har regeringen og Dansk Folkeparti igen i år indgået en aftale om næste års finanslov.
Finanslovaftalen indeholder mange gode ting, og bl.a. lykkedes det som sagt for Dansk Folkeparti at få afsat flere penge til ældrechecken, og det var et helt klart mål for os.
Forbedringen af den supplerende pensionsydelse indebærer, at ydelsen forhøjes fra 5.200 kr. til 6.200 kr. årligt.
Samtidig lempes indtægtsreguleringen, således at den supplerende pensionsydelse udbetales afhængigt af den personlige tillægsprocent.
Det fremgår af Ældre Sagens høringsnotat, at det er de faktisk meget, meget tilfredse med.
Forslaget betyder, at de ca. 173.000 herboende folkepensionister, der efter gældende regler modtager den fulde ydelse eller mindre i supplerende pensionsydelse, alle vil modtage 6.200 kr. Samtidig medfører forslaget, at yderligere ca. 31.000 herboende folkepensionister vil få udbetalt en reduceret ydelse.
Men vi hviler selvfølgelig ikke på laurbærrene af den grund, for vi vil fortsat kræve, at ældreydelsen udbygges også i de kommende år.
Det kan godt være, Socialdemokraterne er kede af denne her check, men jeg vil slutte af
med at sige, at for Dansk Folkeparti er det altså en glædens dag, også i dag.
I de år vi har været parlamentarisk grundlag for regeringen, synes vi faktisk, at vi har haft god grund til at være glade.
Regeringen og Dansk Folkeparti har nemlig sikret, at de ældre er blevet langt højere prioriteret på den politiske dagsorden end tidligere, og det synes vi er meget, meget vigtigt og positivt.
Op til sidste folketingsvalg lagde vi ikke skjul på, at en af vores mærkesager var at sikre, at folkepensionisterne blev tilgodeset langt mere end tidligere, og det vil også fortsat være sådan.
For Dansk Folkeparti vil ældrepolitikken også i det valg, der kommer på et tidspunkt, være et meget højt prioriteret tema, for vi synes faktisk, der er meget at gøre på det her område endnu.
Jeg vil godt lige afslutningsvis sige, at vi selvfølgelig har bemærket, at Ældre Sagen til slut i deres høringssvar efterlyser, at der på pensionsmeddelelsen efter den supplerende pensionsydelse tilføjes ordet ældrecheck, da målgruppen er mere fortrolig med dette navn for ydelsen.
Vi kan forstå, at flere pensionister har ringet til Ældre Sagen og ikke har kunnet forstå, hvad denne her supplerende pensionsydelse er for noget.
Så det er måske noget, vi lige kan se på under udvalgsarbejdet, om vi kan få indføjet ordet ældrecheck på pensionsopgørelserne.